
PËR RREGULLAT DHE PROCEDURAT E SHITJES SË PRODUKTEVE HIDROKARBURE

Në mbështetje të nenit 102 pika 4 të Kushtetutës së Republikës së Shqipërisë, nenit 1 të aktit normativ nr. 2, datë 18.6.2010 “Për një shtesë në ligjin nr. 7746, datë 28.7.1993 “Për hidrokarburet (kërkimi dhe prodhimi)””, të ndryshuar, miratuar me ligjin nr. 10 298, datë 8.7.2010, të ligjit nr. 9874, datë 14.2.2008 “Për ankandin publik”, të ndryshuar, si dhe vendimit të Këshillit të Ministrave nr. 1719, datë 17.12.2008 “Për miratimin e rregullave të ankandit publik”, të ndryshuar,

URDHËROJ:

Shoqëria “Albpetrol” sh.a. Patos të shesë produktet hidrokarbure, për tregun vendas dhe/ose për eksport, duke përcaktuar sasinë dhe cilësinë e produktit që do të shitet sipas procedurave të këtij urdhri.
Procedurat e shitjes janë si më poshtë:
1. Shoqëria “Albpetrol” sh.a. Patos është përgjegjëse për shitjen me ankand me anën e procedurës së hapur të produkteve hidrokarbure për tregun vendas me qëllim përpunimin e tyre dhe/ose për eksport.
2. Procedura e shitjes së produkteve hidrokarbure do të fillojë kur shoqëria të ketë të depozituara 20 000 (njëzet mijë) deri në 30 000 (tridhjetë mijë) tonë produkte hidrokarbure (naftë bruto), pavarësisht se kjo sasi është krijuar nga vetë prodhimi i shoqërisë apo nga përfitimi që shoqëria merr nga marrëveshjet hidrokarbure (prodhimi paraekzistues dhe pjesa e shoqërisë “Albpetrol” sh.a. Patos).
3. Me krijimin e sasisë së përcaktuar në pikën 2 të këtij urdhri, titullari i shoqërisë “Albpetrol” sh.a. Patos, njofton Ministrinë e Ekonomisë, Tregtisë dhe Energjetikës (METE), si dhe pret miratimin e saj për fillimin e procedurës se shitjes. Pas miratimit nga METE, titullari i shoqërisë nxjerr urdhrin për shitjen me ankand me anën e procedurës së hapur të kësaj sasie produkti hidrokarbur (naftë bruto).
4. Në urdhër përcaktohet:
- sasia e produkteve hidrokarbure (naftë bruto), që do të shitet; 
- çmimi/njësi fillestar i ankandit; 
- procedura e hapur;
- emrat e anëtarëve të komisionit të shitjes.
Një kopje e këtij urdhri dërgohet për informim në METE.
5. Shitja e produkteve hidrokarbure (naftës bruto) për tregun vendas me qëllim përpunimin e tyre dhe/ose për eksport, do të bëhet sipas çmimit të Bursës Ndërkombëtare për hidrokarburet (Bursës Ndërkombëtare Brent).
6. Çmimi/njësi minimal fillestar i shitjes përcaktohet nga autoriteti shitës, nëpërmjet çmimit të produktit të publikuar në bursë për Brentin, në momentin e përllogaritjes, duke marrë në konsideratë koeficientin e konvertimit të këtij çmimi sipas cilësisë së produktit të prodhuar, dhe përcaktohet gjithmonë përpara fillimit të procedurës së shitjes. Në çdo rast, çmimi/njësi minimal fillestar i shitjes duhet të jetë më i lartë se çmimi i shitjes i programuar nga “Albpetrol” sh.a. për vitin përkatës.
7. Për nxjerrjen e të dhënave, sipas pikës 6, krijohet grup ekspertësh të fushës, të propozuar nga “Albpetrol” sh.a., dhe të miratuar nga Ministri. Grupi i ekspertëve duhet të përbëhet nga 3 deri në 5 persona.
8. Komisioni i shitjes administron të gjithë procedurën e shitjes. Komisioni do të ketë një përbërje prej 5 (pesë) anëtarësh, përfshirë dhe kryetarin. 
Kryetari i komisionit të shitjes duhet të përzgjidhet ndërmjet zyrtarëve të lartë drejtues të autoritetit shitës dhe përgjigjet për fillimin e punës menjëherë pas daljes së urdhrit të ankandit. 
Anëtarët e komisionit duhet të jenë me arsim të lartë dhe njëri prej tyre duhet të jetë jurist. 
Ky komision është përgjegjës:
- për sigurimin e të dhënave të nevojshme nga strukturat përkatëse në shoqëri; 
- për hartimin dhe dërgimin e njoftimeve për botim brenda afateve kohore të përcaktuara në legjislacionin në fuqi për ankandin publik; 
- për hartimin e urdhrave të ankandit; 
- për mbledhjen e të gjitha materialeve të nevojshme, që u bashkëlidhen dokumenteve të ankandit, duke përfshirë edhe procesverbalet e mbledhjeve; 
- për llogaritjen e çmimeve të shitjes së dokumenteve të ankandit, që u jepen ofertuesve;
- për hartimin e dokumenteve të ankandit, në përputhje me këto rregulla dhe me legjislacionin në fuqi; 
- për kërkesat për kualifikim dhe kriteret e vlerësimit; 
- për specifikimet teknike. 
9. Gjatë procesit të hartimit të dokumenteve duhet të mbahet procesverbal, i cili nënshkruhet nga të gjithë anëtarët e komisionit. 
Në hartimin e këtyre dokumenteve, autoriteti shitës duhet të përdorë dokumentet standarde të ankandit. 
Dokumentet nënshkruhen nga të gjithë anëtarët e komisionit të shitjes, që i kanë hartuar ato.
10. Kërkesat ligjore, për parandalimin e konfliktit të interesit, sipas legjislacionit në fuqi, duhet të mbahen parasysh përpara emërimit të një nëpunësi në komision. 
Çdo nëpunës, që merr pjesë në procesin e ankandit, përpara hapjes së ofertave, nënshkruan një deklaratë, përmes së cilës deklaron se nuk ndodhet në kushtet e konfliktit të interesit. 
Nuk lejohet që titullari i autoritetit shitës të drejtojë një komision ose të marrë pjesë në fazën e procedurës së përzgjedhjes.
11. Pas miratimit të dokumenteve të ankandit, titullari i autoritetit shitës apo nëpunësi i autorizuar, përcjell për botim njoftimin e ankandit dhe të dokumenteve të ankandit, në Buletinin e Njoftimeve Publike, në dy gazeta kombëtare, në faqen zyrtare të shoqërisë “Albpetrol” sh.a. dhe në faqen zyrtare të Ministrisë së Ekonomisë, Tregtisë dhe Energjetikës. 
Në këtë njoftim shënohen vendi, ora, data dhe adresa e dorëzimit dhe e hapjes së ofertave. 
Në njoftim shënohet edhe se dokumentet e ankandit mund të tërhiqen në rrugë elektronike nga adresa zyrtare e APP-së.
Në ankandin publik lejohen të marrin pjesë ofertues/kandidatë, që i kanë tërhequr dokumentet drejtpërdrejt nga autoriteti shitës, si dhe ata, që i kanë tërhequr këto dokumente në rrugë elektronike, të cilët duhet të jenë të pajisur: 
- me leje për përpunimin e produkteve hidrokarbure (naftë bruto) në tregun e brendshëm ose me licencën përkatëse të marrë në Shqipëri për tregtimin e këtyre produkteve hidrokarbure (naftë bruto), kur këto produkte do të përpunohen në Shqipëri; 
- me licencën përkatëse të marrë në Shqipëri ose në vendin e origjinës së shoqërisë për tregtimin e këtyre produkteve hidrokarbure (naftë bruto), kur këto produkte do të tregtohen për qëllim eksporti.[footnoteRef:1]  [1:  Ligji nr. 8450, datë 24.2.1999 “Për përpunimin, transportimin dhe tregtimin e naftës, të gazit dhe nënprodukteve të tyre”, i ndryshuar.] 

Ofertues/kandidatë duhet gjithashtu të plotësojnë çdo kërkesë tjetër që i shërben transparencës dhe garancisë së transaksionit të ndërmarrë, përfshirë, por pa u kufizuar në paraqitjen e: 
- bilancit financiar për tre vitet e fundit ose të garancisë bankare për transaksionin financiar që do të kryejë me shoqërinë “Albpetrol” sh.a. Patos;
- ekstraktit historik dhe ekstraktit të regjistrimit të shoqërisë, nga QKR; 
- dokumentit për mospasjen e asnjë detyrimi financiar ndaj shoqërisë “Albpetrol” sh.a. Patos;
- dokumentit për mospasjen e asnjë detyrimi financiar ndaj organeve tatimore dhe sigurimeve shoqërore;
- vërtetimit nga përmbarimi, prokuroria dhe gjykata, në lidhje me aktivitetin e shoqërisë;

- si dhe çdo dokument tjetër të përcaktuar në dokumentet e ankandit nga ana e komisionit të shitjes.
Komisioni i shitjes është përgjegjës për lëshimin e një kopjeje të dokumenteve të ankandit për çdo ofertues/kandidat. 
Nëse një ofertues/kandidat ankohet për hartimin e dokumenteve të ankandit apo kërkon sqarim për to, autoriteti shitës, në çdo kohë, por jo më vonë se 5 (pesë) ditë nga afati përfundimtar i dorëzimit të ofertave, në përgjigje të tyre ose me nismën e vet mund të bëjë ndryshime në dokumentet e ankandit përmes hartimit të një shtojce. 
Çdo shtojcë u komunikohet menjëherë me shkrim të gjithë kandidatëve që kanë tërhequr dokumentet e ankandit pranë autoritetit shitës, si dhe në rrugë elektronike nga adresa zyrtare e APP-së dhe bëhet detyruese për ta.
Në çdo rast, kur ndryshohen dokumentet e ankandit, autoriteti shitës e zgjat afatin kohor për dorëzimin e ofertës me 5 ditë, nga data e caktuar për dorëzimin e ofertës.
12. Komisioni përgatit formatin e dokumenteve standarde të ankandit, që do të përdoren gjatë procedurave të shitjes.
Këto dokumente japin: 
i) informacione të përgjithshme; dhe 
ii) informacion specifik, që ka lidhje me objektin e ankandit dhe llojin e procedurës, i cili plotësohet, në çdo rast, nga shoqëria “Albpetrol” sh.a. Patos.
Gjatë përgatitjes së dokumenteve të ankandit, autoriteti shitës nuk duhet të përdorë asnjë dokument tjetër, përveç dokumenteve standarde. 
Ato duhet të jenë gjithmonë në dispozicion të çdo ofertuesi/kandidati të interesuar, që dëshiron të marrë pjesë në këtë procedurë publike.
	-
	Informacioni i përgjithshëm përfshin: 

	a)
	formularin e njoftimit të ankandit;

	b)
	formularin e ftesës për ofertë;

	c)
	informacion mbi objektin e ankandit;

	ç)
	formularin e ofertës;

	d)
	formularin e sigurimit të kontratës; 

	dh)
	 kriteret për pjesëmarrje, kualifikim dhe vlerësim të ofertës;

	e)
	formularin e sigurimit të ofertës;

	ë)
	udhëzimet për zhvillimin e ankandit;

	f)
	formularin e njoftimit të fituesit;

	g)
	formularin e skualifikimit të ofertuesve/kandidatëve;

	gj)
	formularin e ankesës;

	h)
	kushtet e përgjithshme dhe kushtet e veçanta të ankandit.

	-
	Informacioni specifik përfshin: 

	a)
	specifikimet teknike të naftës bruto; 

	b)
	grafikun e zbatimit të kontratës;

	c)
	afatin përfundimtar të ekzekutimit të kontratës;

	d)
	kërkesat e veçanta për kualifikim dhe kriteret e shpalljes së fituesit.

	I-
	Informacioni i përgjithshëm

	a)
	Formulari i njoftimit të ankandit 


Formulari i njoftimi të ankandit përmban të gjithë informacionin e nevojshëm për t’i lejuar ofertuesit/kandidatit të vendosin nëse do të marrin pjesë ose jo në procedurat e ankandit. 
Ky informacion përfshin: 
- emrin dhe adresën e autoritetit shitës dhe të personit/ave përgjegjës për procedurën; 
- objektin, referencën e njoftimit dhe procedurën e ankandit; 
- çmimin/njësi minimal fillestar të ankandit, një përshkrim të shkurtër të kontratës dhe/ose LOTET, nëse përdoren; 
- vendin, mënyrat dhe tarifën për tërheqjen e dokumenteve të ankandit; 
- vendin, datën dhe orën për dorëzimin e ofertave dhe hapjen e tyre; 
- gjuhën/gjuhët e ofertave dhe të dokumenteve;
- si dhe informacione të mëtejshme, të vlerësuara të dobishme nga autoriteti shitës. 
b) Ftesa për ofertë
Ftesa për ofertë përmban të gjithë informacionin e nevojshëm, në mënyrë që t’u krijojë mundësinë ofertuesve/kandidatëve të plotësojnë dhe dorëzojnë ofertat e tyre.
Ky informacion përfshin: 
- një referencë për njoftimin e botuar; 
- kriteret e shpalljes së fituesit; 
- vendin, datën dhe orën për dorëzimin e ofertës dhe vendin, datën dhe orën për hapjen e tyre; 
- gjuhën/gjuhët e ofertave dhe të dokumenteve; 
- si dhe ndonjë informacion të mëtejshëm, që është vlerësuar i dobishëm nga autoriteti shitës. 
c) Informacioni mbi objektin e ankandit 
Autoriteti shitës është i detyruar të vërë në dispozicion të çdo kandidati blerës informacionin e plotë mbi objektin e ankandit. 
ç) Formulari i ofertës
Ky formular përmban vlerën e ofertës dhe konfirmimin e kandidatit/ofertuesit se: 
- e ka shqyrtuar dhe pranuar përmbajtjen e dokumenteve të ankandit;
- autorizon autoritetin shitës të verifikojë informacionin/dokumentet, që i bashkëlidhen ofertës; 
- do të përmbushë kontratën pa asnjë rezervë ose kufizim, në përputhje me projektin specifikimet teknike apo termat e referencës, si dhe me vlerën e deklaruar në ofertë.
Ofertuesi duhet të deklarojë se oferta mbetet e vlefshme për 150 ditë nga data e fundit për dorëzim[footnoteRef:2].  [2:  Vendimi i Këshillit të Ministrave nr. 1719, datë 17.12.2008 “Për miratimin e rregullave të ankandit”, i ndryshuar] 

d) Formulari i sigurimit të kontratës 
Sigurimi i kontratës garanton autoritetin shitës në rastet e refuzimit për të nënshkruar apo të shkeljes së kontratës. 
Para nënshkrimit të kontratës, ofertuesi i përzgjedhur si fitues duhet t’i dorëzojë autoritetit shitës një sigurim kontrate prej 10% të garancisë, të lëshuar nga një bankë ose një shoqëri sigurimi, e licencuar nga shteti për të ushtruar këtë veprimtari[footnoteRef:3]. [3:  Vendimi i Këshillit të Ministrave nr. 1719, datë 17.12.2008 “Për miratimin e rregullave të ankandit”, i ndryshuar] 

Nëse ofertuesi/kandidati i përzgjedhur nuk dorëzon sigurimin e kontratës brenda afatit përfundimtar, të përcaktuar në njoftimin e fituesit, atëherë autoriteti shitës konfiskon sigurimin e ofertës dhe lidh kontratën me ofertuesin e renditur të dytë në klasifikimin përfundimtar. 
dh) Kriteret dhe kushtet për pjesëmarrje, kualifikim dhe vlerësim të ofertës
Ky formular përmban listën e dokumentacionit ligjor dhe administrativ, të kandidatëve/ofertuesve, të kërkuar nga autoriteti shitës, për të drejtën për të marrë pjesë në procesin e ankandit. 
Kandidatët apo ofertuesit e huaj, shtetet e të cilëve nuk lëshojnë dokumente të tilla, janë të detyruar të paraqesin, për të gjitha sa u thanë më sipër, një deklaratë me shkrim. 
Kriteri bazë i vlerësimit do të jetë oferta me çmimin më të lartë.
e) Formularin e sigurimit të ofertës
 Ky formular shërben si masë mbrojtëse për autoritetin shitës, në rastet e ofertave të papërgjegjshme apo të tërheqjes së ofertave në mënyrë të njëanshme, pas hapjes së tyre. 
Sigurimi i ofertës ka formën e një depozite apo garancie, të lëshuar nga një bankë ose një shoqëri sigurimi, e licencuar nga shteti për të ushtruar këtë veprimtari.


 Ofertuesit/kandidatët duhet të paraqesin sigurimin e ofertës, në vlerën 2% të vlerës fillestare të ankandit [footnoteRef:4], të përcaktuar në dokumentet e ankandit. [4:  Vendimi i Këshillit të Ministrave nr. 1719, date 17.12.2008 “Për miratimin e rregullave të ankandit”, i ndryshuar

] 

Sigurimi i ofertës është i vlefshëm për 150 ditë nga afati përfundimtar për dorëzimin e ofertave. 
Megjithatë në dokumentet e ankandit mund të parashikohet një periudhë e ndryshme vlefshmërie, bazuar në kohëzgjatjen e mundshme të procedurës. 
Lëshuesi i sigurimit të ofertës duhet:
- të mos vendosë asnjë kusht për pagimin;
- të paguajë shumën brenda 15 ditëve nga marrja e kërkesës zyrtare të autoritetit shitës, në llogarinë bankare të këtij të fundit.
Autoriteti shitës nuk e pretendon dhe duhet t’ua kthejë apo t’ua lirojë sigurimin e ofertës: 
- ofertuesit/kandidatit fitues, jo më vonë se 15 ditë nga data e nënshkrimit të kontratës;
- ofertuesit/kandidatit të pasuksesshëm, jo më vonë se 15 ditë nga data e publikimit të njoftimit të fituesit;
- në rastin kur janë anuluar procedurat e ankandit pa shpallur fitues.
ë) Udhëzimet për zhvillimin e ankandit
Udhëzimet duhet të përmbajnë të gjithë informacionin e duhur, për përgatitjen e ofertës, si dhe veprimet, që ndalohen me ligj. Në to shpjegohet se pjesëmarrësit në procedurën e ankandit duhet të përdorin vetëm dokumentet standarde të ankandit, pa bërë asnjë ndryshim. 
Dokumentet e ankandit duhet të hartohen në gjuhën shqipe. 
Në udhëzime përcaktohet se, nëse parashikohet një vizitë në terren/objekt, atëherë të gjithë pjesëmarrësit në ankand duhet të kenë mundësi të barabarta për të vëzhguar terrenin e punës/ekzekutimit. 
Gjithashtu, mund të organizohet edhe një takim paraprak, ku të gjithë kandidatët të mund të kërkojnë sqarime, për ndonjë paqartësi, që u lind gjatë përgatitjes së dokumenteve. 
Kërkesat për sqarime duhet të paraqiten me shkrim dhe përgjigjet përkatëse të autoritetit shitës duhet t’u dërgohen, pa përjashtim, të gjithë ofertuesve/kandidatëve, që kanë kërkuar dokumentet e ankandit. 
Çdo ndryshim në dokumentet e ankandit duhet t’i bëhet i njohur çdo operatori ekonomik të interesuar. Udhëzimet japin informacion edhe për procedurën e rishikimit dhe të dorëzimit të ankesave. 
f) Formulari i njoftimit të fituesit
Ofertuesi/kandidati i suksesshëm njoftohet me shkrim për pranimin e ofertës dhe për lidhjen e kontratës. 
Ky njoftim i dërgohet edhe APP-së për t’u botuar në Buletinin e Njoftimeve Publike. 
Njoftimi duhet të përmbajë të paktën: referencën e procedurës, emrat e ofertuesve pjesëmarrës, emrin/at e ofertuesit/ve të skualifikuar, emrin e ofertuesit të suksesshëm dhe vlerën e ofruar prej tij.
g) Formulari i skualifikimit të ofertuesve/kandidatëve 
Ky dokument përmban shkaqet pse një ofertues apo kandidat nuk mund të kualifikohet në një procedurë ankandi. 
gj) Formulari i ankesës
Formulari i ankesës u shërben ofertuesve/kandidatëve për dorëzimin e ankesës administrative, për veprimet a mosveprimet e autoritetit shitës. 
Ky formular përmban udhëzimet e nevojshme për plotësimin dhe nënshkrimin e tij dhe duhet të jetë i shpallur në faqen e internetit të APP-së. 
h) Kushtet e përgjithshme dhe kushtet e veçanta të ankandit
Ky dokument përmban tërësinë e mallit që do të shitet, të drejtat dhe detyrimet, ndërmjet autoritetit shitës dhe blerësit, si dhe detyrimet për përmbushjen, mbikëqyrjen dhe administrimin e kontratës.
13. Ofertat e shoqërive vendase apo të huaja që kërkojnë të marrin pjesë në procedurën konkurruese për blerjen e produkteve hidrokarbure do të paraqiten në Ministrinë e Ekonomisë, Tregtisë dhe Energjetikës, në ambientin, datën dhe orën e përcaktuar në ofertën e publikuar dhe njoftuar. 
Drejtoria e Përgjithshme e Shërbimeve Mbështetëse në METE, me marrjen e njoftimit nga shoqëria “Albpetrol” sh.a. Patos, merr të gjitha masat për sigurimin e ambientit dhe kushteve të përshtatshme për zhvillimin e ankandit.
Menjëherë pas skadimit të afatit përfundimtar, komisioni i shitjes fton përfaqësuesit e ofertuesve/kandidatëve të dorëzojnë ofertat të mbyllura në zarf dhe verifikon ato që janë dorëzuar më parë në njërën nga mënyrat e parashikuara në dokumentet e ankandit. 
Çdo ofertë e dorëzuar pas afatit të përcaktuar në njoftimin e autoritetit shitës nuk shqyrtohet dhe i kthehet e pahapur ofertuesit/kandidatit.
Me paraqitjen e ofertave, ofertuesit/kandidatët ftohen të nënshkruajnë deklaratën, përmes së cilës deklarojnë se nuk ndodhen në kushtet e konfliktit të interesit me anëtarët e komisionit të shitjes.
Dorëzimi i ofertave do të bëhet në praninë e komisionit të shitjes dhe nëpunësit të protokollit të shoqërisë “Albpetrol” sh.a. Patos në ambientet e Ministrisë së Ekonomisë, Tregtisë dhe Energjetikës.
Oferta duhet të përmbajë dokumentet kualifikuese të ofertuesit/kandidatit dhe ofertën ekonomike.
14. Komisioni i shitjes në orën e publikuar në njoftim hap ofertat: 
-  lexon emrin dhe adresën e ofertuesit dhe hap zarfin përkatës;
-  lexon me zë të lartë listën e dokumenteve ligjore, administrative dhe kualifikuese të ofertuesit; 
-  hap zarfet e ofertave dhe bën kualifikimin e tyre duke filluar nga oferta më e lartë; 
-  fikson ofertën me çmimin më të lartë të paraqitur nga fituesi;
-  përcakton hapin e dhënies së ofertave, bazuar në ofertën me çmimin më të lartë të kualifikuar për fillimin e konkurrimit;
-  shpall personin e fundit që deklaron çmimin më të lartë, si fitues të ankandit. 
Procesverbali dhe një vërtetim, që pasqyron të gjitha dokumentet, që shoqërojnë ofertën e tij duhet t’i vihet menjëherë në dispozicion, në bazë të kërkesës, çdo ofertuesi, ndërsa ofertuesit, që ka paraqitur ofertën, por që nuk është i pranishëm ose i përfaqësuar në hapjen e ofertave, duhet t’i dërgohet njoftim. Oferta ekonomike nënshkruhet në pjesën e pasme të fletës, nga të gjithë anëtarët e komisionit të shitjes. 
Gabimet aritmetike ndreqen në mënyrën e mëposhtme: 
- Nëse ka ndonjë mospërputhje, ndërmjet çmimit për njësi dhe çmimit total, që del nga shumëzimi i çmimit të njësisë me sasinë, çmimi i njësisë mbizotëron dhe çmimi total korrigjohet në bazë të tij. 
- Nëse ka ndonjë mospërputhje ndërmjet fjalëve dhe shifrave, mbizotëron shuma në fjalë.
- Nëse ofertuesi nuk pranon korrigjimin e gabimeve, oferta e tij refuzohet dhe sigurimi i ofertës konfiskohet.
Nëse është e nevojshme, komisioni i shitjes kërkon sqarime nga ofertuesit, të cilat duhet të jenë vetëm me shkrim ose të reflektuara në procesverbalin e mbajtur me këtë rast. 
Bazuar në ofertat e pranuara, komisioni i shitjes harton klasifikimin përfundimtar dhe e komunikon atë në kohën e përcaktuar. 
Pas hapjes dhe leximit të ofertës, siç përcaktohet më lart, komisioni i shitjes, nëse gjykon se i nevojitet më shumë se një ditë pune për të përfunduar veprimtarinë e tij, vë në dijeni përfaqësuesit për orën dhe datën kur ofertuesve do t’u komunikohet rezultati i vlerësimit të ofertës ekonomike, si dhe klasifikimin përfundimtar. 
Kohëzgjatja e procedurës nuk duhet të kalojë 10 ditë. 
Pas mbylljes së seancës publike, komisioni i shitjes verifikon dhe vlerëson ofertat e dorëzuara, duke kualifikuar vetëm ato oferta, që përmbushin kërkesat ligjore, të përcaktuara në dokumentet e ankandit dhe kriterin e vlerësimit.

Nëse është e nevojshme, komisioni i shitjes kërkon sqarime nga ofertuesit, të cilat duhet të jenë vetëm me shkrim ose të reflektuara në procesverbalin e ankandit. 
Oferta e vlerësuar si më e larta do të shërbejë si vlerë fillestare për zhvillimin e procedurës së ankandit. 
Komisioni i shitjes, pasi deklaron vlerën fillestare të ankandit pas hapjes së ofertave, deklaron hapin e dhënies së ofertave mbi vlerën fillestare për pjesëmarrësit në ankand, si dhe drejton marrjen e ofertave nga pjesëmarrësit në ankand. 
Vlefta e hapit të zhvillimit të ankandit do të jetë 2-5 për qind e vlerës fillestare të ankandit dhe vendoset nga komisioni i shitjes.
Në përfundim hartohet procesverbali i shitjes, i cili nënshkruhet në çdo faqe nga anëtarët e komisionit të shitjes dhe ofertuesit në garë. 
Komisioni i shitjes do të shpallë fitues ofertuesin që ka ofruar vlerën më të lartë në favor të autoritetit shitës.
Nëse ka dyshime për vërtetësinë e dokumenteve të paraqitura nga kandidati blerës, atëherë autoriteti shitës verifikon dokumentacionin e dorëzuar nga ofertuesit. 
 Kryetari i komisionit të ankandit pas 5 ditësh nga komunikimi me ofertuesit, përgatit një raport përmbledhës dhe ia dërgon, për miratim, titullarit të autoritetit shitës.
Pas miratimit të raportit përmbledhës nga titullari, autoriteti shitës dërgon një njoftim.
Çdo hap i procedurës së ankandit duhet të regjistrohet dhe të pasqyrohet në procesverbalin e ankandit. 
Njëri nga anëtarët e komisionit të shitjes është gjithmonë përgjegjës për regjistrimin e çdo faze të procesit dhe teksti përfundimtar i tij duhet të nënshkruhet nga të gjithë anëtarët e njësisë. 
Nëse anëtarët e komisionit kanë mendime të ndryshme ose nëse komisioni vendos me votim, kjo gjë duhet të pasqyrohet në procesverbal. 
Dokumentet, që shoqërojnë ofertën, nuk iu kthehen ofertuesve, por mbeten pjesë e dosjes së procedurës dhe administrohen në përputhje me ligjin. 
15. Që të vazhdojë procesi i përzgjedhjes së fituesit në vijim të procedurës së hapur, me përzgjedhje të blerësve duhet të pranohet të paktën 1 (një) ofertë e vlefshme [footnoteRef:5]. [5:  Vendimi i Këshillit të Ministrave nr. 1719, datë 17.12.2008 “Për miratimin e rregullave të ankandit”, i ndryshuar] 

Në të kundërt, autoriteti shitës ndërpret procedurën dhe fillon një procedurë të re. Autoriteti shitës, përpara se të fillojë një procedurë të re, analizon shkaqet, që shkaktuan dështimin e procedurës, dhe i korrigjon ato në mënyrë, që të bëjë të mundur rritjen e konkurrencës.
16. a) Ofertuesi fitues duhet të paraqitet për të lidhur kontratën brenda një periudhe jo më shumë se 15 (pesëmbëdhjetë) ditëve nga marrja e njoftimit të fituesit. 
Kontrata hyn në fuqi kur nënshkruhet nga ofertuesi fitues dhe autoriteti shitës. 
Kontrata e shitjes do të përfshijë në çdo rast të gjitha kërkesat e përcaktuara sipas kontratës tip, që i bashkëlidhet këtij urdhri dhe është pjesë përbërëse e tij.
b) Kur ofertuesi fitues nuk arrin të nënshkruajë kontratën brenda afatit të përcaktuar në pikën “a” më lart, ose nuk bën sigurimin e kontratës, autoriteti shitës bën konfiskimin e sigurimit të ofertës. 
17. Për shoqërinë e shpallur fituese, autoriteti shitës nënshkruan kontratën, pasi ofertuesi fitues të ketë bërë sigurimin e kontratës në vlerën 10% të vlerës së ofruar [footnoteRef:6].  [6:  Vendimi i Këshillit të Ministrave nr. 1719, datë 17.12.2008 “Për miratimin e rregullave të ankandit”, i ndryshuar] 

Në çdo kontratë shitjeje do të parashikohen penalitete për rastet e shkeljeve nga ana e blerësit sipas përcaktimeve të Kodit Civil.
18. Pagesa nga ofertuesi fitues për sasinë e kontraktuar do të bëhet sipas grafikut të livrimit të mallit të rënë dakord midis palëve, por me sasi jo më të vogël se 10 000 (dhjetë mijë) tonë produkt hidrokarbur (naftë bruto) të shitur, me transfertë bankare, në CASH, me letër krediti të parevokueshme, para fillimit të lëvrimit të secilës sasi [footnoteRef:7].  [7:  Vendimi i Këshillit të Ministrave nr. 1719, datë 17.12.2008 “Për miratimin e rregullave të ankandit”, i ndryshuar] 

19. Çdo kandidat/ofertues, që ka ose ka pasur interes në një procedurë ankandi, dhe kur është dëmtuar ose rrezikohet të dëmtohet nga një vendim i autoritetit shitës, mund ta kundërshtojë këtë vendim.
- Gjatë procedurës së ankandit ankesat duhet të dorëzohen fillimisht pranë autoritetit shitës. 
- Kundërshtimet duhet t’i adresohen titullarit të autoritetit shitës brenda 7 ditëve nga data kur ankimuesi është vënë në dijeni ose duhet të ishte vënë në dijeni për këtë shkelje të ligjit. 
Ankimuesi përdor formularin standard të ankesës, që përmban emrin dhe adresën e ankimuesit, referencën e procedurës konkrete, bazën ligjore, si dhe një përshkrim të shkeljes së pretenduar. 
Kur është e mundur, ankimit i bashkëlidhet një kopje e aktit, që kundërshtohet. 
Nëse mungon ndonjëra nga elementet e sipërpërmendura ose formulari nuk është plotësuar në mënyrën e duhur, atëherë autoriteti shitës duhet të vërë në dijeni ankimuesin, që të përmbushë kërkesat e përcaktuara në ligj dhe në rregullat e ankandit publik. 
Njoftimi mund të bëhet me çdo mjet të mundshëm, përfshirë dhe ato elektronike dhe, në çdo rast, dokumentohet nga zyrtari përkatës. 
Nëse ankesa nuk korrigjohet brenda 48 orëve pas njoftimit, ajo vlerësohet si e paparaqitur.
Përveç dokumenteve të ankandit, formulari duhet të vihet gjithmonë në dispozicion dhe mund të shkarkohet nga faqja e internetit të APP-së. 
- Me marrjen e ankesës me shkrim nga ankimuesi, titullari i autoritetit shitës urdhëron komisionin e shitjes të pezullojnë vazhdimin e procedurës, derisa ankesa të shqyrtohet plotësisht. Titullari i autoritetit shitës ia ngarkon çështjen një zyrtari apo zyre brenda autoritetit, për të shqyrtuar ankesën dhe për të dhënë një rekomandim për titullarin. 
 Personi apo zyra e ngarkuar nuk duhet të ketë marrë pjesë në vendimmarrje, për të cilin është paraqitur ankesa. 
  Vendimi për ankesën duhet të merret brenda 7 (shtatë) ditëve nga marrja e saj [footnoteRef:8].  [8:  Vendimi i Këshillit të Ministrave nr. 1719, datë 17.12.2008 “Për miratimin e rregullave të ankandit”, i ndryshuar.] 

  Nëse kërkohet informacion tjetër nga ankimuesi, atëherë afati kohor i sipërpërmendur ndërpritet dhe fillon përsëri pasi autoriteti shitës ta sigurojë këtë informacion. 
 Autoriteti shitës duhet të informojë ankimuesin për vendimin dhe arsyet për këtë vendim të marrë, jo më vonë se 24 orë pas marrjes së vendimit. 
 Autoriteti shitës, nëse nevojitet, duhet të zgjasë afatin kohor të procedurës së ankandit aq sa zgjat periudha e pezullimit. 
- Në rastet kur afatet kohore të procedurës së ankandit, për të cilat janë njoftuar ofertuesit, ndryshojnë për shkak të marrjes parasysh të ankesës, autoriteti shitës u shpërndan ofertuesve një njoftim të posaçëm, ku jepen arsyet për zgjatjen e këtyre afateve.
20. Nëse autoriteti shitës nuk arrin ta shqyrtojë ankesën brenda afateve kohore, të përcaktuara në pikën 4 të nenit 42 të LAP-së ose e refuzon atë, atëherë ankimuesi mund të paraqesë një ankesë me shkrim në KPP, brenda 7 ditëve nga dita e parë e punës [footnoteRef:9], pas skadimit të afatit kohor, ose, në rast se ankesa refuzohet nga autoriteti shitës, duke filluar nga dita kur ankimuesi është vënë në dijeni për këtë refuzim.  [9:  Vendimi i Këshillit të Ministrave nr. 1719, datë 17.12.2008 “Për miratimin e rregullave të ankandit”, i ndryshuar.] 

- Gjatë procedurës së ankandit, KPP-ja nuk mund të shqyrtojë asnjë ankesë, nëse kjo nuk është dorëzuar më parë pranë autoritetit shitës.
- Ankimuesi duhet të përdorë formularin standard të ankesës, që përmban emrin dhe adresën e ankimuesit e të dhënat e tjera të kontaktit, referencën e procedurës konkrete, bazën ligjore, si dhe një përshkrim të shkeljes së pretenduar. 
Elementet e sipërpërmendura janë thelbësore për shqyrtimin e ankesave dhe shmangien e ankesave të parregullta. 
Kur është e mundur, ankimit i bashkëlidhet një kopje e aktit, që kundërshtohet. 


Nëse mungon ndonjëra nga elementet e sipërpërmendura ose formulari nuk është plotësuar në mënyrën e duhur, atëherë KPP-ja duhet të vërë në dijeni ankimuesin, që të përmbushë kërkesat e përcaktuara në ligj dhe në rregullat e ankandit publik.
Njoftimi mund të bëhet me çdo mjet të mundshëm, përfshirë dhe ato elektronike, dhe në çdo rast, dokumentohet nga zyrtari përkatës. 
Nëse ankesa nuk korrigjohet brenda 48 orëve pas njoftimit, ankesa vlerësohet si e paparaqitur.
Një kopje e shkruar e ankesës duhet t’i njoftohet menjëherë autoritetit shitës, i cili duhet të pezullojë procedurën e ankandit. 
KPP-ja, me marrjen e ankesës me shkrim, kthen përgjigje brenda 7 (shtatë) ditëve. 
Nëse e gjykon se i duhet të mbledhë informacion ose të hetojë administrativisht, kthen përgjigje jo më vonë se 20 ditë nga data e marrjes së tyre. 
Nëse autoritetit shitës dhe/ose ankimuesit i kërkohet informacion ose dokumente të tjera, atëherë afati kohor i sipërpërmendur ndërpritet dhe fillon përsëri, pas marrjes së informacionit. 
          - KPP-ja, në çdo kohë, pas marrjes së ankesës dhe para lidhjes së kontratës, mund ta lejojë autoritetin shitës, me anë të një urdhri të ndërmjetëm deri në një vendim përfundimtar, për këtë rast, të vazhdojë procedurën e ankandit, në rastet kur: 
i) disponon informacion se mund të ndodhë që ankimuesi të mos ketë sukses me ankesën; 
ii) pezullimi do të dëmtonte tërthorazi interesin publik, autoritetin shitës ose ofertuesit. 
Kjo masë mund të revokohet në çdo kohë. 
- Përpara lidhjes së kontratës, KPP-ja, kur gjykon se një vendim apo veprim i autoritetit shitës ka shkelur ndonjë nga dispozitat e këtij ligji, ka të drejtë: 
i) të nxjerrë një interpretim për rregullat ose parimet ligjore, që duhet të zbatohen për objektin e ankesës;
ii) të anulojë, plotësisht ose pjesërisht, një veprim ose vendim të autoritetit shitës, të nxjerrë në kundërshtim me ligjin. Kjo përfshin edhe të drejtën për të hequr të gjitha specifikimet teknike ose lloje të tjera specifikimesh, që nuk pajtohen me këtë ligj;
iii) të udhëzojë autoritetin shitës të korrigjojë shkeljet dhe të vazhdojë me procedurën e ankandit të kontratës, pas korrigjimit të tyre; 
iv) të urdhërojë anulimin e procedurave për shpalljen e kontratës fituese.
- Pas lidhjes së kontratës, kur KPP-ja gjykon se një vendim apo veprim i autoritetit shitës është në kundërshtim me ndonjë nga dispozitat e LAP-së, ka të drejtë:
i) të bëjë një interpretim për rregullat ose parimet ligjore, që duhet të zbatohen për objektin e ankesës;
ii) të marrë një vendim deklarativ, në bazë të të cilit pushteti gjyqësor mund të dëmshpërblejë ankuesin, që ka pësuar humbje ose dëme, si rezultat i shkeljes së LAP-së;
iii) të vendosë masa ndaj personave përgjegjës, sipas parashikimeve të nenit 43/4, të LAP-së. 
- Pas marrjes së vendimit, KPP-ja duhet të sigurojë se: 
- autoriteti shitës do të ndërmarrë veprimet e nevojshme. 
21. Komisioni i shitjes përveç përcaktimeve të bëra më sipër do të zbatojë edhe aktet ligjore dhe nënligjore që kanë të bëjnë me shitjen me ankand të mallrave.
22. Autoriteti shitës i paraqet informacion Ministrit, për çdo shitje të produktit hidrokarbur të realizuar nëpërmjet procedurës së mësipërme. 
Shoqëria “Albpetrol” sh.a. Patos njofton autoritetin doganor dhe tatimor, si dhe IQT e AKBN, për çdo shitje të produktit brenda vendit apo për eksport, si dhe kërkon konfirmimin nga ky institucion për sasinë e eksportuar.
23. Të gjitha operacionet e shitjes së produkteve hidrokarbure do të dokumentohen me saktësi dhe do të bëhen në përputhje me kërkesat dhe praktikat e përcaktuara nga Ministria e Financave. 
24. Deri më datë 10 të çdo muaji, kryetari i autoritetit shitës paraqet në METE një raport analitik argumentues mbi efektin fitimprurës të transaksioneve financiare të kryera në muajin paraardhës në zbatim të këtij urdhri. 
25. Të gjitha ditët e përcaktuara në këtë urdhër janë ditë kalendarike.
26. Shkeljet e procedurave dhe kërkesave të përcaktuara në këtë urdhër, kur nuk përbëjnë vepër penale të vlerësohen si shkelje e rëndë e disiplinës në punë. 
27. Ky urdhër të publikohet në faqen zyrtare të METE dhe të shoqërisë “Albpetrol” sh.a. Patos.
28. Urdhrat nr. 515, datë 5.7.2010 “Për rregullat dhe procedurat e shitjes së produkteve hidrokarbure” dhe nr. 581, datë 19.8.2010 “Për disa ndryshime dhe shtesa në urdhrin nr. 515, datë 5.7.2010 “Për rregullat dhe procedurat e shitjes së produkteve hidrokarbure””, të Ministrit të Ekonomisë, Tregtisë dhe Energjetikës, shfuqizohen.
29. Për zbatimin e këtij urdhri ngarkohet shoqëria “Albpetrol” sh.a. Patos, Drejtoria e Përgjithshme e Shërbimeve Mbështetëse, si dhe njësia që mbulon aktivitetin hidrokarbur në METE.
Ky urdhër hyn në fuqi menjëherë dhe botohet në Fletoren Zyrtare.

MINISTRI I EKONOMISË, 
TREGTISË DHE ENERGJETIKËS 
Nasip Naço

KONTRATË SHITBLERJE

     Nr. _____, datë ___/ ___/ 2012

Objekti i kontratës
Shitje e produktit hidrokarbur (naftës bruto)

Kjo kontratë është e lidhur më datë ___/ ___/ 2012 midis
Autoritetit shitës “Albpetrol” sh.a. me NIPT J82916500U dhe adresë: lagjja “29 Marsi” Patos, përfaqësuar nga përfaqësuesi ligjor z. ______________, që këtu e më poshtë do të quhet “Shitësi”.
Dhe Kontraktuesit e shoqërisë “________________” me NIPT _________ dhe adresë _________________________ përfaqësuar nga përfaqësuesi ligjor z. ______________ që këtu e më poshtë do të quhet “blerësi”.
Palët bien dakord të lidhin këtë kontratë shitblerje si më poshtë:
Secila palë siguron palën tjetër se ajo ka të drejtën, fuqi të plotë juridike dhe autoriteti, të hyjë në këtë kontratë shitblerjeje dhe se kjo kontratë shitblerje përbën një dokument legal dhe të vlefshëm.
Prandaj sot më datën e nënshkrimit të kontratës, autoriteti shitës dhe kontraktuesi bien dakord të lidhen ligjërisht njëri me tjetrin dhe të përmbushin kërkesat, detyrimet dhe përgjegjësitë respektive në lidhje me këtë kontratë, në përputhje me termat dhe kushtet e mëposhtme:
BAZA LIGJORE
Akti normativ i Këshillit të Ministrave nr. 2 datë 16.6.2010 “Për një shtesë në ligjin nr. 7746, datë 28.7.1993 “Për hidrokarburet (kërkimi dhe prodhimi)””, të ndryshuar, urdhri nr. 83, datë 10.2.2012 “Për rregullat dhe procedurat e shitjes së produkteve hidrokarbure”; nenet 541-545 dhe 705-756 të Kodit Civil.
Përkufizime
“Kontratë” do të thotë marrëveshja e shkruar, e lidhur midis autoritetit shitës dhe ofertuesit, që përbëhet nga dokumentet e ankandit, duke përfshirë KPK dhe KVK, të gjitha bashkëngjitjet dhe formularët e plotësuar dhe të gjitha dokumentet e tjera që përfshihen në referimin e çdo dokumenti.
“Çmim kontrate” do të thotë çmimi që i paguhet autoritetit shitës sipas kontratës për zbatimin e plotë dhe të përpiktë të detyrimeve të tij kontraktore.
“Incoterms” do të thotë termat ndërkombëtarë tregtarë që përbëjnë rregullat e interpretimit të termave tregtarë që përcaktojnë shpërndarjen e funksioneve, kostot dhe rrisqet e lidhura me transferimin e mallrave nga autoriteti shitës tek ofertuesi fitues.
“Livrimi” do të thotë të gjitha aktivitetet dhe veprimet që mundësojnë marrjen e mallrave në vendin e shpërndarjes, siç specifikohet në kontratë si paketimi, transportimi, sigurimi, tarifat, procedura doganore, ngarkimi dhe shkarkimi, instalimi, mbledhja, bashkimi, kontrollimi i veprimeve dhe mbikëqyrja e gjithë kësaj veprimtarie.
“Autoriteti shitës” do të thotë autoriteti shitës, që është pjesë e kësaj kontrate dhe sipas dispozitave të kësaj kontrate, shet mallrat. Ky term, kudo që përdoret, ka kuptim të njëjtë me atë të përkufizuar në ligj.
“Ofertues fitues” do të thotë personi fizik ose juridik që është palë e kësaj kontrate dhe sipas dispozitave të kësaj kontrate, bien mallrat.
“Palë (t)” do të thotë nënshkruesit e kontratës.
“Mallrat” do të thotë materialet e papërpunuara, produktet, makineritë dhe pajisjet, objektet në formë të ngurtë, të lëngshme ose të gaztë.
“Shërbimet në lidhje me to” do të thotë shërbimet ndihmëse ose të paparashikuara të furnizimit të mallrave, si: transportimi, instalimi, mirëmbajtja, trajnimi, shërbimet mbështetëse ose detyrime të ngjashme në lidhje me furnizimin e mallrave.
“Objekt i kontratës” do të thotë të gjitha mallrat dhe shërbimet në lidhje me to që autoriteti shitës do të sigurojë sipas kushteve të kontratës.
“Standarde teknike” do të thotë specifikimet e aprovuara nga një trup i posaçëm standardizimi për zbatimin e vazhdueshëm ose të përsëritur. Standarde të tilla përdoren si rregulla, rregullore ose përkufizim të karakteristikave, për të siguruar se materialet dhe shërbimet e procesuara i përgjigjen qëllimit.

Neni 1
Objekti i kontratës

1.1 Objekt i kësaj kontrate është “Shitje e produktit hidrokarbur (naftës bruto)” sasia _______ ton.
1.2 Autoriteti shitës është i detyruar t’i shesë shoqërisë “_________” sh.a. mallin e përcaktuar në këtë kontratë, në cilësinë dhe sasinë e kërkuar, të ndarë në _____ parti, si më poshtë:
 - Partia e parë 	________ ton
 - Partia e dytë 	________ ton
 - Partia e tretë    ________ ton.
1.3 Nisur nga procedural teknike të matjeve dhe magazinimit të naftës bruto, do të lejohen ndryshime në sasinë totale të kontratës deri në masën (±2%).

Neni 2
Pikat e livrimit dhe çmimi i shitjes

2.1 Shitja e naftës bruto do të bëhet në një nga stacionet e QTNG Patos, si më poshtë:
- Stacioni Zharrëz,
- Stacioni Kuçovë, 
- Stacioni Sheqishte
- Stacioni Gorrisht, në depot e shitjes së naftës bruto në administrim dhe përdorim të shitësit në QTNG Patos, i autorizuari për shitje nga shoqëria “Albpetrol” sh.a. Patos.
2.2 Çmimi i naftës bruto pa TVSH, është fiksuar sipas urdhrit nr._____ datë _________ “Për rregullat dhe procedurat e shitjes së produkteve hidrokarbure” dhe do të jetë ____ $/bbl.  
2.3 Brent është treguesi i publikuar në Platts European Marketscan, në datën e kryerjes së pagesës.
2.4 Për konvertimin e çmimit nga $/bbl në $/ton, do të përdoret koefiçenti i konvertimit i përllogaritur sipas densitetit të naftës së shitur.
Y = 1/(0.158984 * densiteti 15.5 °C)

2.5 Llogaritja e naftës bruto që do të shitet dhe plotësimi i faturës teknike do të bëhet me të dhënat, si më poshtë:
- Vëllimi i naftës bruto neto në m3 në temperaturën mesatare të depos;
- Pesha e naftës bruto neto në ton.
2.6 Fatura teknike plotësohet me emrat e anëtarëve të të dyja komisioneve dhe firmoset nga të gjithë anëtarët e komisioneve.
2.7 Të dhënat që do të dokumentohen nga të dyja komisionet gjatë shitjes-blerjes:
- Numri i depos që shitet;
- Lartësia e kolonës së naftës bruto në cm;
- Temperatura mesatare e depos,°C;
- Data dhe ora e marrjes së kampionit mesatar të naftës (1+3+1);
- Rezultatet e analizave të kampionit mesatar të naftës:
   - Përmbajtja e ujit (% në peshë);
   - Përmbajtja e mbeturinave mekanike (% në peshë);
   - Densiteti i naftës në temperaturën e laboratorit dhe sipas standartit SSH 33, në 15.5 °C.
2.8 Fatura financiare në momentin e shitjes do të plotësohet mbi bazën e të dhënave të faturës teknike dhe çmimit të naftës, të përllogaritur sipas pikave 2.2, 2.3 dhe 2.4 të këtij neni.

Neni 3
Të drejtat dhe detyrimet e shitësit

3.1 Shitësi merr përsipër të furnizojë blerësin me naftë bruto të përcaktuar në nenin 1, pikat 1.1 dhe 1.3.
3.2 Shitësi përpilon faturën financiare dhe ia paraqet blerësit sipas pikës 2.5 në nenin 2 të kësaj kontrate.
3.3 Shitësi do të respektojë kërkesat teknologjike të blerësit për: 3'     
- Përmbajtja e ujit në naftë, 		jo më shumë se 4.6%;
- Densiteti i naftës bruto, 		jo më i madh se 995 kg/m3;
- Përmbajtja e mbeturinave mekanike,  	jo më shumë se 0.1%. 
3.4 Shitja do të bëhet në prani të komisionit të shitësit dhe të blerësit. 
3.5 Si rregull, shitja do të bëhet brenda ditës jo më parë se ora 7:30 dhe jo më vonë se ora 19:00. Për raste të veçanta, kur gjatë ditës, ndodh kohë e keqe dhe me shkarkesa atmosferike, me mirëkuptim të dyja palëve ora e shitjes përcaktohet prej tyre. 
3.6 Shitësi do të përfaqësohet në shitjen e naftës bruto nga QTNG Patos, nëpërmjet përgjegjësit të qendrës së shpërndarjes së naftës bruto, dhe/ose personat e autorizuar nga shoqëria “Albpetrol” sh.a. 
3.7 Shitësi është i detyruar të vërë në dispozicion të blerësit sasitë dhe stacionet përkatëse ku do të bëhet shitja e naftës jo më vonë se dy ditë nga data e firmosjes së kësaj kontrate dhe të përcaktojë radhën e dorëzimit të rezervuarëve.

Neni 4
Mënyra e pagesës dhe dokumentet

4.1 Veprimet financiare, objekt i kësaj kontrate, do të bëhen nga kontraktuesi në favor të autoritetit shitës “Albpetrol sh.a Patos” në Bankën Raiffeisen, dega Fier me nr. llogarie 0300000767 dhe/ose në llogarinë e “Albpetrol” sh.a. me nr. 0200-301128-101 pranë Tirana Bank, filiali Fier.
4.2 Data e pagesës do të jetë dita që fondet xhirohen nga llogaria e blerësit në llogarinë e autoritetit shitës “Albpetrol” sh.a.
4.3 Shuma e sigurimit të kontratës duhet t’i paguhet autoritetit shitës si kompensim për çdo humbje të rezultuar nga dështimi i kontraktuesit në plotësimin e detyrimeve të tij sipas kontratës.
4.4 Autoriteti shitës duhet të shoqërojë mallin me dokumentet e mëposhtme: 
- Origjinalin e faturës tatimore të shitjes;
- Origjinalin e faturës teknike të përpiluar dhe firmosur nga komisionet e shitësit dhe blerësit.

Neni 5
Të drejtat dhe detyrimet e kontraktuesit

5.1 Të paguajë detyrimin për blerjen e naftës bruto për sasitë përkatëse të specifikuara në nenin 1 pika 1.2 të kësaj kontrate me parapagim të specifikuar, si më poshtë:
5.1.1 Partia e parë do të likujdohet jo më vonë se 10 ditë nga dita e firmosjes së kontratës.
5.1.2 Partia e dytë do të likujdohet menjëherë pas livrimit të partisë së parë, por jo më vonë se 1 (një) muaj nga data e nënshkrimit të kontratës.
5.1.3 Partia e tretë do të likujdohet jo më vonë se data ___/ ___/ 2012.
5.2 Livrimi i partive të specifikuara në nenin 1 pika 1.2 do të fillojë pas konfirmimit të pagesës së detyrimit për sasitë përkatëse, të specifikuar në pikën 5.1 (5.1.1; 5.1.2; dhe 5.1.3.) të këtij neni. 
5.3 Për moslikuidimin e detyrimeve sipas përcaktimeve të pikës 5.1 të këtij neni, shitësit i lind e drejta për të ndërprerë kontratën dhe të konfiskojë sigurimin e kontratës.
5.4 Blerësi do të përfaqësohet në shitjen e naftës bruto nga përfaqësuesi i autorizuar i shoqërisë. 
5.5 Blerësi është i detyruar të njoftojë shitësin, para fillimit të shitjes, për komisionet përkatëse të marrjes në dorëzim; personat e autorizuar për firmosjen e faturave përkatëse dhe listën e mjeteve të transportit me certifikatat përkatëse. 
5.6 Blerësi është i detyruar që pas marrjes së njoftimit sipas pikës 3.8 të nenit 3 të kësaj kontrate, të njoftojë me shkrim QTNG Patos për grafikun përkatës të tërheqjes së mallit, me sasitë, stacionet dhe afatet përkatëse. 
5.7 Blerësi është i detyruar të garantojë tërheqjen e sasisë së naftës objekt i kësaj kontrate nga “Albpetrol” sh.a. sipas afatit të rënë dakord, por jo më vonë se 60 ditë nga data e kryerjes së pagesës. 
5.8 Blerësi në rastet kur nuk ekzekuton detyrimet siç janë parashikuar në këtë kontratë është i detyruar t’i paguajë shitësit në formën e kushtit penal 10% të shumës së paekzekutuar të detyrimit, si dhe pjesën e dëmit të shkaktuar që kalon kushtin penal.

Neni 6
Procedurat e marrjes së kampioneve dhe analizës së mallit

6.1 Mbasi rezervuari pritës i naftës bruto të jetë mbushur sipas kushteve teknike, mbyllet saraqineska e hyrjes dhe e daljes së rezervuarit.
6.2 Në momentin që do të dorëzohet rezervuari, do të kryhet matja fizike e lartësisë së lëngut në rezervuar. Më pas kryhet konvertimi në m3 sipas tabelave përkatëse të kalibrimit të çdo rezervuari.
6.3 Në praninë e përfaqësuesve të autorizuar nga shitësi dhe blerësi organizohet marrja e kampionit të naftës bruto në rezervuarin e naftës të përgatitur për shitje sipas SSH 47. Kampioni do të përgatitet nga përzjerja e sasive të (1-3-1) të naftës bruto të marrë në tre lartësi të ndryshme të rezervuarit, e konkretisht:
- Kampioni i parë, 20 cm nën nivelin e sipërm të lëngut në rezervuar (një njësi);
- Kampioni i dytë, në mesin e nivelit të lëngut në rezervuar që është midis sipërfaqes së lëngut dhe aksit të saraqineskës të thithjes nga rezervuari (tre njësi);
- Kampioni i tretë merret në aksin e saraqineskës të thithjes së rezervuarit (një njësi).
6.4 Kampionimi dhe analizat do të kryhen nga personel i kualifikuar për matje të tilla dhe të autorizuar nga shitësi gjithmonë në prani të të dyja palëve.
6.5  Para marrjes së kampionëve të naftës në prani të të dyja komisioneve kontrollohet rezervuari për përmbajtjen e ujit të lirë në nivelin e daljes nga rezervuari.
6.6  Kampioni mesatar për analizë do të përgatitet nga përzjerja e tre monstrave të marra në të trija lartësitë e rezervuarit. Nga kjo përzjerje merret monstra për kryerjen e analizës për përcaktimin e përmbajtjes së ujit sipas SSH 35 dhe të mbetjeve mekanike në naftën bruto sipas SSH 43.
6.7 Analizat do të kryhen në laboratorin e stacionit përkatës, në prani të të dyja komisioneve.
6.8 Analiza e kampionit do të fillohet me matjen e temperaturave mesatare të rezervuarit dhe të kampionit në cilindër. 
6.9 Densiteti i kampionit do të përcaktohet sipas metodës SSH 33, duke përdorur një  aerometër të  përshtatshëm  dhe të  kontrolluar. Temperatura dhe densitetet e matura dhe të korrektuara do të regjistrohen në “Raportin e analizave të naftës bruto” të përgatitur për kampionim. 
6.10 Përmbajtja e ujit në kampionin mesatar do të bëhet duke përdorur metodën SSH 35 (Metoda Dean Stark).
6.11 Përmbajtja e lëndëve mekanike do të bëhet duke përdorur metodën SSH 43 (centrifugë).
6.12 Mbas analizës do të përgatitet “Raport i analizave të naftës brut” (raport analizë) në të cilin do të përfshihet informacioni i mëposhtëm:
- Data dhe ora kur është bërë kampionimi;
- Numri i rezervuarit nga i cili është bërë kampionimi;
- Densiteti i matur dhe temperatura gjatë matjes se densitetit;
- Përmbajtja e ujit në përqindje në volum ose peshë;
- Përmbajtjen e lëndës mekanike në përqindje në volum ose në peshë;
- Emrat e plotë të përfaqësuesve të “Albpetrol” sh.a. dhe _________ sh.a.;
- Firmat e të dy përfaqësuesve të “Albpetrol” sh.a. dhe _________ sh.a.
6.13 Mbi bazën e “Raport analizave të naftës bruto” do të hartohet fatura teknike për sasinë neto në (ton) të naftës bruto, si dhe hartimi i faturës financiare për sasinë e naftës që do të shitet.
6.14 Pas përpilimit të faturës teknike dhe asaj tatimore shitjeje për rezervuarin përkatës, pala blerëse merr në dorëzim rezervuarin dhe detyrohet ta kthejë atë të boshatisur brenda 10 ditëve nga data e plotësimit të kësaj fature. Për çdo ditë tej afatit 10-ditor të dorëzimit të rezervuarit, blerësi është i detyruar të paguajë ____ lekë/ditë.
6.15 Në rast se blerësi nuk bie dakord me analizat e kryera në laboratorët përkatës të shitësit, atëherë ai mund të kryejë me shpenzimet e veta, por në prani të përfaqësuesve të autorizuar të shitësit, analiza në laborator të licencuar të zgjedhur me mirëkuptim midis të dyja palëve.

Neni 7
Forca madhore

7.1 Blerësi nuk duhet të mbajë përgjegjësi për humbjen e sigurimit të kontratës, dëmeve të likujduara ose ndërprerjen për mosplotësim nëse dhe deri në masën që vonesa në zbatim ose ndonjë dështim tjetër në zbatimin e detyrimeve të tij sipas kontratës, vijnë si rezultat i ndodhjes së forcës madhore.
7.2 Për qëllimet e këtij neni, “Forcë madhore” do të thotë një ngjarje jashtë kontrollit të kontraktuesit mbi fajin ose neglizhimin dhe e paparashikueshme. Ngjarje të tilla mund të përfshijnë, por nuk janë të limituara nga, veprimet e autoritetit kontraktor qoftë në kapacitetin e tij sovran ose kontraktual, lufta ose revolucionet, zjarri, përmbytja, tërmeti, epidemitë, shtrëngime të karantinës dhe embargo tranziti.
7.3 Nëse ndodh ndonjë situatë e forcës madhore, kontraktuesi duhet të njoftojë menjëherë autoritetin shitës. Me përjashtim kur autoriteti shitës jep direktiva të ndryshme, kontraktuesi duhet të vazhdojë të zbatojë detyrimet e tij sipas kontratës në masën praktikisht të arsyeshme dhe duhet të kërkojë të gjitha mjetet e arsyeshme për zbatimin që nuk pengohet nga forca madhore

Neni 8
Negociatat dhe amendamentet

8.1 Palët nuk do të negociojnë ndryshime ose amendamente të asnjë elementi të kontratës që do të ndryshonte mjaftueshëm kushtet që përbëjnë bazën e përzgjedhjes së kontraktuesit.
8.2 Asnjë amendament ose variacion tjetër i kontratës nuk do të jetë i vlefshëm pa qenë me shkrim, me datë, t’i referohet shprehimisht kontratës dhe nënshkruhet nga një përfaqësues i autorizuar i kontraktuesit dhe autoritetit shitës.
8.3. Çdo heqje dorë nga të drejtat, pushtetet ose ndreqjet që mund të bëhen nga palët sipas kontratës duhet të bëhet me shkrim, të ketë datë dhe të firmoset nga një përfaqësues i autorizuar i palës që bën ketë dorëheqje dhe duhet të specifikojë të drejtën dhe masën në të cilën ajo lëshohet.

Neni 9
Ndërprerja për mosplotësim

9.1 Autoriteti shitës mund të ndërpresë kontratën në tërësi ose pjesërisht nëse: blerësi dështon në tërheqjen e mallit brenda periudhës së specifikuar në kontratë.
9.2 Autoriteti shitës duhet t’i japë kontraktuesit njoftim me shkrim për ndërprerjen për mosplotësim.
9.3 Autoriteti shitës mund të ndërpresë kontratën në çdo kohë nëse kontraktuesi falimenton ose bëhet i paaftë të paguajë.
9.4 Autoriteti shitës mund të ndërpresë kontratën në çdo kohë nëse gjykon se ky veprim duhet ndërmarrë për t’i shërbyer sa më mirë interesit publik.

Neni 10
Zgjidhja e mosmarrëveshjeve

10.1 Autoriteti shitës dhe blerësi duhet të bëjnë çdo përpjekje të zgjidhin mosmarrëveshjet ose konfliktet e ndodhura midis tyre ose në lidhje me këtë marrëveshje me negociata direkte.
10.2 Nëse palët dështojnë në zgjidhjen e mosmarrëveshjes ose konfliktit, problemet do të konsiderohen me anë të zgjidhjes së mosmarrëveshjeve sipas kontratës dhe procedurave juridike në fuqi sipas legjislacionit të Republikës së Shqipërisë (secila palë ka të drejtë t’i drejtohet Gjykatës së Shkallës Parë të Rrethit Gjyqësor Fier për zgjidhjen e konfliktit).

Neni 11
Kushte të tjera
	
11.1 Të gjitha afatet e cituara në këtë kontratë janë kalendarike.
11.2 Çdo lajmërim i dhënë nga njëra palë tjetrës sipas kontratës duhet të bëhet me shkrim në adresën e specifikuar në kontratë.
11.3 Njoftimi do të ketë efekt sapo të dorëzohet zyrtarisht te palët.
11.4 Nëse pas datës së nënshkrimit të kontratës, ndonjë ligj, rregullore, urdhëresë, urdhër ose procedurë me efektin e ligjit në Republikën e Shqipërisë hyn në fuqi, nxirret ose ndryshon dhe ndikon kushtet, duke përfshirë datën e dorëzimit, ose çmimin e kontratës, kushtet ose çmimi i kontratës do të rregullohen në atë masë sa kontraktuesi është ndikuar në përmbushjen e detyrimeve të tij sipas kontratës.
11.5 Çmimet e caktuara në këtë kontratë janë fikse dhe nuk ndryshojnë me bisedime gjatë kohës së ekzekutimit të kësaj kontrate.
11.6 Kjo kontratë hyn në fuqi ditën e firmosjes së saj nga të dyja palët.
11.7 Kontrata hartohet në 4 (katër) kopje, nga 2 (dy) kopje për secilën palë. Kontrata e mësipërme, pasi u lexua, u kuptua, firmoset me vullnetin e lirë të palëve.

Blerësi 							Shitësi  “Albpetrol” sh.a. Patos

Përfaqësuesi ligjor					Përfaqësuesi ligjor
